Taigete (satelitea)

Taigete (grekoa: Ταϋγέτη), edo Jupiter XX, Jupiter planetaren satelite natural bat da.

Ezaugarri fisikoak 

Taigete satelite txikia da (5 km-ko diametroa) eta erretrogradoa. Uste da 0,04ko albedoa duela, Jupiterren beste satelite batzuen antzera.

Karmeren taldeko satelitea da: 22.900.000 km eta 24.100.000 km arteko erradioarekin eta 164° eta 165,5°-ko bitarteko inklinazioarekin Jupiter orbitatzen duten satelite erretrogrado irregularrak dira talde horretako guztiak.

Aurkikuntza 

Scott Sheppard-ek gidatutako Hawaiiko Unibertsitateko astronomo-talde batek aurkitu zuen, 2000ko azaroaren 25ean. Aurkikuntzaren berri 2001eko urtarrilaren 5ean eman zen, Jupiterren beste hamar sateliteren aurkikuntzaren berriarekin batera.

Izendapena 

Taigete satelite-izena mitologia grekoko Taigete pertsonaian du jatorria; Taigete pleiadeetariko bat zen, Atlasen alaba eta Zeusen maitalea.

Hasieran, S/2000 J 9 izendapen sistematikoa eman zitzaion sateliteari; kode horrek adierazten du 2000an lehen aldiz ikusitako Jupiterren bederatzigarren satelitea zela. Taigete behin betiko izena 2002ko urriaren 22an eman zitzaion, Jupiterren beste 10 sateliterekin batera.

Kanpo estekak 

Jupiterren sateliteak